2021. gada 29. jūnijā Noteikumi Nr. 435

Rīgā (prot. Nr. 50 30. §)

**Grozījumi Ministru kabineta 2018. gada 21. novembra noteikumos Nr. 707 "Ārlietu ministrijas konsulārās atlīdzības cenrādis un kārtība, kādā tiek iekasēta konsulārā atlīdzība un valsts nodevas"**

Izdoti saskaņā ar

Konsulārās palīdzības un

konsulāro pakalpojumu likuma

4. panta trešo daļu

1. Izdarīt Ministru kabineta 2018. gada 21. novembra noteikumos Nr. 707 "Ārlietu ministrijas konsulārās atlīdzības cenrādis un kārtība, kādā tiek iekasēta konsulārā atlīdzība un valsts nodevas" (Latvijas Vēstnesis, 2018, 231. nr.; 2019, 197. nr.) šādus grozījumus:

1.1. izteikt 4.  un 5. punktu šādā redakcijā:

"4. Valsts nodevu un konsulāro atlīdzību iekasē *euro*. Ārlietu ministrijas noteiktajā izņēmuma gadījumā valsts nodeva un konsulārā atlīdzība var tikt iekasēta ārvalstu valūtā. Ārvalstu valūtā iekasējamo summu noapaļo uz augšu līdz veselam skaitlim vai ar precizitāti līdz 5, 10, 50 vai 100 maksimālajām valūtas vienībām atbilstoši izmantojamās valūtas specifikai. Valsts nodevas un konsulārās atlīdzības apmēru ārvalstu valūtā nosaka:

4.1. reizi ceturksnī saskaņā ar Eiropas Centrālās bankas publicēto iepriekšējā ceturkšņa izlīdzināto vidējo *euro* atsauces kursu;

4.2. gadījumā, ja nav pieejams Eiropas Centrālās bankas publicētais *euro* atsauces kurss, saskaņā ar Latvijas Bankas ieteikto iepriekšējā ceturkšņa izlīdzināto vidējo *euro* atsauces kursu;

4.3. gadījumā, ja ārvalsts normatīvie akti nosaka cita *euro* atsauces kursa izmantošanu, izmanto attiecīgajā ārvalstī noteikto *euro* atsauces kursu.

5. Departamenta direktors vai viņa pilnvarota amatpersona var pieņemt lēmumu par personas atbrīvošanu no konsulārās atlīdzības samaksas saskaņā ar Latvijas Republikai saistošajiem starptautiskajiem līgumiem vai valsts interesēs. Pamatojoties uz motivētu personas iesniegumu, departamenta direktors vai viņa pilnvarota amatpersona var pieņemt lēmumu par personas atbrīvošanu no konsulārās atlīdzības samaksas humānu apsvērumu dēļ.";

1.2. aizstāt pielikumā vārdus "Iedzīvotāju reģistrs" (attiecīgā locījumā) ar vārdiem "Fizisko personu reģistrs" (attiecīgā locījumā);

1.3. izteikt pielikuma 3.1. apakšpunktu šādā redakcijā:

|  |  |  |  |
| --- | --- | --- | --- |
| "3.1. | dokumentu pārsūtīšana pases un/vai personas apliecības, kā arī ārzemnieka personas apliecības noformēšanai | viens pieprasījums | 40 *euro*" |

1.4. papildināt pielikumu ar 6.3. apakšpunktu šādā redakcijā:

|  |  |  |  |
| --- | --- | --- | --- |
| "6.3. | dokumentu skenēšana pārsūtīšanai Pilsonības un migrācijas lietu pārvaldei termiņuzturēšanās vai pastāvīgās uzturēšanās atļaujas pieprasīšanai vai papildu dokumentu iesniegšanai šiem pieprasījumiem | viens pieprasījums | 40 *euro*" |

1.5. papildināt pielikumu ar 8. punktu šādā redakcijā:

|  |  |  |  |
| --- | --- | --- | --- |
| "8. | Ziņu par personas norādītās dzīvesvietas adresi aktualizēšana Fizisko personu reģistrā, ja tas netiek veikts kopā ar citu konsulāro pakalpojumu | viens pieprasījums | 40 *euro*" |

2. Noteikumi piemērojami ar 2021. gada 28. jūniju.

Ministru prezidents A. K. Kariņš

Ārlietu ministra vietā –

kultūras ministrs N. Puntulis